Il-Kunsill (ECOFIN): JILQA' B'SODISFAZZJON il-pubblikazzjoni tar-rapporti integrati uniċi dwar il-pajjiżi tal-Kummissjoni li janalizzaw il-politiki ekonomiċi għal kull Stat Membru u ż-żona tal-euro, inklużi analiżi fil-fond (in-depth reviews - IDRs) fil-kuntest tal-Proċedura ta' Żbilanċi Makroekonomiċi (Macroeconomic Imbalances Procedure - MIP), kif ukoll il-Komunikazzjoni mehmuża li tiġbor fil-qosor ir-riżultati ewlenin tal-IDRs. IQIS li dan il-mod ta' razzjonalizzazzjoni tas-Semestru Ewropew wera li huwa l-ewwel pass utli biex jiġu eżaminati u diskussi aħjar il-politiki ekonomiċi tal-Istati Membri, biex b'hekk ikun hemm trasparenza u reazzjonijiet imtejba rigward l-analiżi tal-Kummissjoni. Għall-futur, jinħtieġ li tiżdied ulterjurment kemm is-sjieda, kif ukoll is-sorveljanza multilaterali, bl-għan li jissaħħaħ il-proċess. IQIS li l-IDRs huma strutturati b'mod xieraq u jippreżentaw analiżi bir-reqqa tal-iżbilanċi f'kull wieħed mill-Istati Membri li qed jiġi analizzat, b'kont meħud ta' ċirkostanzi speċifiċi għall-pajjiżi u informazzjoni kwalitattiva. Qed jiġu applikati wkoll għodod analitiċi rilevanti bil-ħsieb tal-isfidi speċifiċi ta' kull ekonomija. I - ANALIŻI FIL-FOND JAQBEL li 16-il Stat Membru fost dawk eżaminati li huma identifikati fir-Rapport dwar il-Mekkaniżmu ta' Twissija 2015 (il-Belġju, il-Bulgarija, il-Ġermanja, l-Irlanda, Spanja, Franza, il-Kroazja, l-Italja, l-Ungerija, in-Netherlands, il-Portugall, ir-Rumanija, is-Slovenja, il-Finlandja, l-Iżvezja u r-Renju Unit) qed jesperjenzaw żbilanċi makroekonomiċi ta' natura u daqs differenti. IQIS li aktar trasparenza dwar il-kriterji għall-kategorizzazzjoni ta' żbilanċi makroekonomiċi kif ukoll aktar stabbiltà u prevedibbiltà tal-proċedura nnifisha tkun apprezzata. JAQBEL li, mis-sena li għaddiet, l-iżbilanċi fis-Slovenja ma għandhomx għalfejn jibqgħu jiġu kkunsidrati bħala eċċessivi, għalkemm ingranaġġ korporattiv għoli u fraġilitajiet persistenti fis-settur finanzjarju jkomplu jesiġu monitoraġġ speċifiku. Dan huwa bbażat fuq il-fatt li ttieħdu azzjonijiet ta' politika deċiżivi rigward ir-ristrutturar tas-sistema bankarja. Barra minn hekk, prestazzjoni tal-esportazzjonijiet u kundizzjonijiet għat-tkabbir aħjar naqqsu r-riskji meta mqabbla mas-sena l-oħra, b'mod partikolari dawk marbuta mas-sostenibbiltà esterna. JAQBEL mal-fehma tal-Kummissjoni li jeżistu żbilanċi eċċessivi f'ħames Stati Membri (il-Bulgarija, Franza, il-Kroazja, l-Italja, u l-Portugall), u l-intenzjoni tal-Kummissjoni li f'Mejju tqis il-miżuri ta' politika ta' Franza u l-Kroazja, b'kont meħud tal-livell ta' ambizzjoni tal-Programmi Nazzjonali ta' Riforma u impenji oħra ppreżentati sa dik id-data, u li jiddeċiedi jekk humiex meħtieġa passi ulterjuri taħt il-fergħa korrettiva tal-MIP. JISSOTTOLINJA l-ħtieġa ta' azzjoni politika u impenn b'saħħtu lejn ir-riformi strutturali fl-Istati Membri kollha, b'mod partikolari meta dawn jaffrontaw żbilanċi makroekonomiċi, speċjalment jekk jaffettwaw il-funzjonament bla xkiel tal-UEM. L-iżbilanċi għandhom jiġu indirizzati b'mod durabbli, biex b'hekk jonqsu r-riskji, jiġi ffaċilitat ir-riekwilibriju tal-ekonomiji tal-UE u jinħolqu l-kundizzjonijiet għat-tkabbir sostenibbli u l-impjiegi, u JISTIEDEN lill-Kummissjoni biex tippreżenta rakkomandazzjonijiet iffukati sew u konsistenti, lill-Istati Membri, li jindirizzaw żbilanċi makroekonomiċi fil-kuntest tas-Semestru Ewropew. JILQA' B'SODISFAZZJON il-pjanijiet tal-Kummissjoni fir-rigward tal-monitoraġġ speċifiku tar-rakkomandazzjonijiet mill-Kunsill lill-Istati Membri bi żbilanċi eċċessivi (il-Bulgarija, Franza, il-Kroazja, l-Italja u l-Portugall). Monitoraġġ speċifiku ser japplika wkoll għal għadd ta' Stati Membri taż-żona tal-euro bi żbilanċi li jirrikjedu azzjoni politika deċiżiva (l-Irlanda, Spanja u s-Slovenja), u JISTIEDEN lill-Kummissjoni biex tiddelinea ż-żmien u l-kontenut konkret ta' tali monitoraġġ. F'konformità mal-prattika stabbilita, il-monitoraġġ għall-Irlanda, Spanja u l-Portugall ser jiddependi fuq sorveljanza ta' wara l-programm biex tiġi evitata d-duplikazzjoni. JIRRIKONOXXI li għadd ta' żbilanċi makroekonomiċi qed jiġu kkoreġuti, iżda JISSOTTOLINJA li għad hemm riskji konsiderevoli f'ċerti Stati Membri. B'mod partikolari, passivi esterni kbar jagħmlu lill-pajjiżi debituri vulnerabbli, u titjib fil-kont kurrenti mhux dejjem ikun biżżejjed biex jiġi stabbilizzat id-dejn estern. Minkejja li t-telf fil-kompetittività tal-prezzijiet, meta mqabbla mal-livelli ta' qabel il-kriżi, ġie parzjalment ikkoreġut f'għadd ta' pajjiżi debituri, it-tisħiħ tat-tkabbir tal-esportazzjoni jibqa' prijorità sabiex jintlaħaq riekwilibriju sostenibbli u favorevoli għat-tkabbir. Fl-istess waqt, f'xi Stati Membri s-surpluses fil-kontijiet kurrenti jibqgħu għoljin, dawn jirriflettu xi ftit jew wisq domanda domestika dgħajfa, li tista' tkun parzjalment marbuta ma' livelli baxxi ta' investiment tas-settur privat u pubbliku. Barra minn hekk, JISSOTTOLINJA li livelli għoljin ta' dejn privat u dak tal-gvern jibqgħu' sfida importanti f'xi pajjiżi, fil-kuntest ukoll ta' inflazzjoni baxxa u rati moderati ta' tkabbir. Riformi strutturali huma meħtieġa sabiex jiżdied il-potenzjal tat-tkabbir u jiġi indirizzat il-livell għoli ta' qgħad, b'mod partikolari fost iż-żgħażagħ u dawk qiegħda fit-tul. II - IMPLIMENTAZZJONI TAR-RAKKOMANDAZZJONIJIET SPEĊIFIĊI GĦALL-PAJJIŻI JILQA' B'SODISFAZZJON il-progress ġenerali li sar fl-indirizzar tar-rakkomandazzjonijiet Speċifiċi għall-Pajjiżi kif ukoll dawk għaż-żona tal-euro għall-2014-15. JIEĦU NOTA tal-fatt li l-implimentazzjoni tar-riformi kienet inkonsistenti bejn l-oqsma ta' politika u fost il-pajjiżi u JAQBEL li jinħtieġ li l-implimentazzjoni tar-riformi tiġi intensifikata biex jiġu indirizzati l-isfidi individwali ta' politika li kull Stat Membru qiegħed jaffronta u biex jiġi żgurat irkupru ekonomiku rapidu u sostenibbli. JIRRIKONOXXI li riformi strutturali ulterjuri fis-swieq tas-servizzi, tal-prodotti u tax-xogħol u politiki fiskali responsabbli huma meħtieġa fl-Istati Membri kollha sabiex jissaħħaħ u jiġi sostnut l-irkupru ekonomiku, jiġu kkoreġuti żbilanċi dannużi, tinkiseb sostenibbiltà fiskali, jitjiebu l-kundizzjonijiet għall-investiment u jissaħħaħ is-suq uniku, biex b'hekk joħroġ il-potenzjal ta' tkabbir tal-ekonomiji tal-Istati Membri. JISTENNA B'INTERESS il-pubblikazzjoni mill-Kummissjoni tar-Rakkomandazzjonijiet Speċifiċi għall-Pajjiżi għall-2015-16 f'nofs Mejju sabiex jiġu żgurati diskussjonijiet multilaterali fil-fond qabel l-adozzjoni tagħhom mill-Kunsill ECOFIN. JISTIEDEN lill-Kummissjoni biex tieħu kont tad-diskussjoni dwar ir-Rapporti dwar il-Pajjiżi kif ukoll tal-Programmi Nazzjonali ta' Riforma meta tabbozza r-rakkomandazzjonijiet speċifiċi għall-pajjiżi 2015. JISĦAQ li r-rakkomandazzjonijiet speċifiċi għall-pajjiżi għandhom jiffukaw fuq oqsma ta' importanza makroekonomika fejn hemm ħtieġa urġenti ta' azzjoni, sabiex tingħata aktar viżibilità lil dawn il-kwistjonijiet fid-dibattitu politiku nazzjonali tal-Istati Membri. Fl-istess waqt, l-isfidi komuni għaż-żona tal-euro u l-UE kollha kemm hi ser ikomplu jiġu identifikati u mmonitorjati. IQIS li huwa importanti li tiġi żgurata bażi analitika soda u trasparenti għar-rakkomandazzjonijiet speċifiċi għall-pajjiżi (CSRs), filwaqt li jiġi mħares it-trattament indaqs permezz ta' konsistenza tul iż-żmien u bejn il-pajjiżi.